CELEX: 32009D0410
Language: hu
Date: 2009-05-25 00:00:00
Title: 2009/410/Euratom: A Tanács határozata ( 2009. május 25. ) az Európai Atomenergia-közösség részére a Közös Kutatóközpont által végrehajtandó kiegészítő kutatási program elfogadásáról

29.5.2009   
            
            
               HU
            
            
               Az Európai Unió Hivatalos Lapja
            
            
               L 132/13
            
         
      A TANÁCS HATÁROZATA
   
   (2009. május 25.)
   az Európai Atomenergia-közösség részére a Közös Kutatóközpont által végrehajtandó kiegészítő kutatási program elfogadásáról
   (2009/410/Euratom)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 7. cikkére,
   tekintettel a Bizottságnak a Tudományos és Műszaki Bizottsággal folytatott konzultációt követően benyújtott javaslatára,
   mivel:
   
               (1)
            
            
               Az Európai Kutatási Térség keretében a petteni nagy neutronáramú reaktor (a továbbiakban: HFR) fontos eszköz volt és egy időre az is marad a Közösség kezében, amellyel hozzájárulhat az anyagtudományhoz és anyagvizsgálatokhoz, a nukleáris orvostudományhoz, valamint a nukleáris energia területén végzett biztonsági kutatáshoz.
            
         
               (2)
            
            
               A HFR üzemeltetését számos kiegészítő kutatási program segítette, amelyek közül az utolsó, az Európai Atomenergia-közösség részére a Közös Kutatóközpont által végrehajtandó kiegészítő kutatási program egyéves meghosszabbításáról szóló, 2007. november 26-i 2007/773/Euratom tanácsi határozat (1)2007. december 31-én hatályát vesztette.
            
         
               (3)
            
            
               A HFR 2008-ban kiegészítő kutatási program nélkül üzemelt tovább, miközben erőfeszítések történtek annak érdekében, hogy üzemeltetését és hasznosítását független és tartósabb jogi alapokra helyezzék. Mivel ezen erőfeszítések nem jártak sikerrel, rendelkezni kell a pénzügyi támogatások folytatásáról egy új kiegészítő kutatási program keretein belül.
            
         
               (4)
            
            
               Mivel a meglévő atomreaktorok biztonságának javítása, az egészségügy, ideértve az orvosi izotópok kifejlesztését az orvosi kutatások kérdéseinek megválaszolása érdekében, a magfúzió, az alapkutatás és képzés, valamint a hulladékgazdálkodás, ideértve az új generációs reaktorrendszerekben használt nukleáris fűtőanyagok viselkedésének biztonsági szempontból való tanulmányozásának a lehetőségét, területén végzett közösségi kutatásokhoz folyamatosan szükség van a HFR jelentette pótolhatatlan infrastruktúrára, üzemeltetését e 2011-ig tartó kiegészítő kutatási program keretében folytatni kell.
            
         
               (5)
            
            
               A HFR további üzemeltetéséhez fűződő különös érdeküknél fogva – az általuk jelzetteknek megfelelően – a programot Belgium, Franciaország és Hollandia finanszírozza az Európai Unió általános költségvetésébe fizetett, célhoz kötött bevételnek minősülő pénzügyi hozzájárulások révén.
            
         
               (6)
            
            
               Az e kiegészítő program keretében befolyó hozzájárulások egy részéből fedezendők a 2008-as évben felmerült költségek is,
            
         ELFOGADTA EZT A HATÁROZATOT:
   1. cikk
   A Tanács a 2009. január 1-jén kezdődő hároméves időszakra elfogadja a petteni nagy neutronáramú reaktor (HFR) üzemeltetésével kapcsolatos kiegészítő kutatási programot (a továbbiakban: a program), amelynek célkitűzéseit az I. melléklet tartalmazza.
   2. cikk
   A program végrehajtásához szükséges pénzügyi hozzájárulások becsült összege 34,992 millió EUR. Ezen összeg bontását a II. melléklet tartalmazza. E hozzájárulásokat az 1605/2002/EK, Euratom tanácsi rendelet (2) 18. cikkének (2) bekezdésével összhangban célhoz kötött bevételeknek kell tekinteni.
   3. cikk
   (1)   A program igazgatásáért a Bizottság felel. E célból igénybe veszi a Közös Kutatóközpont szolgálatait.
   (2)   A Közös Kutatóközpont igazgatótanácsát folyamatosan tájékoztatják a program végrehajtásáról.
   4. cikk
   A Bizottság minden évben szeptember 15-e előtt jelentést nyújt be az Európai Parlamentnek és a Tanácsnak e határozat végrehajtásáról.
   5. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   Ezt a határozatot 2009. január 1-jétől kell alkalmazni.
   6. cikk
   Ennek a határozatnak a tagállamok a címzettjei.
   
      Kelt Brüsszelben, 2009. május 25-én.
      
         
            a Tanács részéről
         
         
            az elnök
         
         J. ŠEBESTA
         
      
   
   
      (1)  HL L 312., 2007.11.30., 29. o.
   
      (2)  A Tanács 2002. június 25-i 1605/2002/EK, Euratom rendelete az Európai Közösségek általános költségvetésére alkalmazandó költségvetési rendeletről (HL L 248., 2002.9.16., 1. o.).
   
      I. MELLÉKLET
      
         TUDOMÁNYOS ÉS MŰSZAKI CÉLOK
      
      A program fő céljai a következők:
      
                  1.
               
               
                  A petteni nagy neutronáramú reaktor (HFR) biztonságos és megbízható üzemeltetésének a biztosítása a neutronáram kísérleti célokra való rendelkezésre állásának a garantálása érdekében.
               
            
                  2.
               
               
                  A HFR hatékony használatának lehetővé tétele kutatóintézetek számára számos területen: a meglévő atomreaktorok biztonságának javítása, egészségügy, ideértve az orvosi izotópok kifejlesztését az orvosi kutatások kérdéseinek megválaszolása érdekében, a magfúzió, az alapkutatás és képzés, hulladékgazdálkodás, ideértve az új generációs reaktorrendszerekben használt nukleáris fűtőanyagok viselkedésének biztonsági szempontból való tanulmányozásának lehetőségét.
               
            
   
      II. MELLÉKLET
      
         A HOZZÁJÁRULÁSOK BONTÁSA
      
      A programhoz való hozzájárulások Belgiumtól, Franciaországtól és Hollandiától származnak.
      E hozzájárulások bontása a következő:
      
                   
               
               
                  Belgium: 1,2 millió EUR
               
            
                   
               
               
                  Franciaország: 0,9 millió EUR
               
            
                   
               
               
                  Hollandia: 32,892 millió EUR
               
            
                   
               
               
                  Összesen: 34,992 millió EUR.
               
            A hozzájárulásokat az Európai Unió általános költségvetésébe fizetik be, és azokat a program céljára elkülönítik. A hozzájáruló országok és a Bizottság által elfogadandó munkaprogramnak megfelelően e kiegészítő program keretében befizetett hozzájárulások egy részéből fedezhetők a HFR 2008-as évben felmerülő üzemeltetési költségei is.
      A hozzájárulások összege állandó, és nem vizsgálható felül az üzemeltetési és karbantartási költségek változásától függően.